Operafantomet (1925)

Operafantomet (originaltittel The Phantom of the Opera) er en amerikansk skrekkfilm fra 1925 basert på Gaston Leroux' roman Operafantomet (Le Fantôme de l'Opéra). Den ble regissert av Rupert Julian og har Lon Chaney sr. i tittelrollen som det deformerte operafantomet som hjemsøker Opéra Garnier.Harrison's Reports filmanmeldelse; 17. september 1925, s. 151. Han skaper mye uro i et forsøk på å gjøre kvinnen han «elsker» til en stor operastjerne. Filmen er fremdeles mest kjent for Chaneys skumle, selvpåførte sminke, som filmselskapet holdt hemmelig fram til premieren. Den hadde kinopremiere i USA 15. november 1925.

Mary Philbin, Norman Kerry, Arthur Edmund Carewe, Gibson Gowland, John St. Polis og Snitz Edwards medvirker for øvrig. Den siste gjenlevende skuespilleren i filmen var Carla Laemmle (1909–2014), niesen til produsent Carl Laemmle, som hadde en liten rolle i filmen som en «prima ballerina», bare 15 år gammel.

Filmen ble innlemmet i National Film Registry i 1998, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». Det amerikanske filminstituttet (AFI) har kåret Operafantomet til tidenes 83. beste spenningsfilm fra USA.

 Handling 
Filmen handler om det deformerte operafantomet Erik (Lon Chaney sr.), som hjemsøker operahuset i Paris. Han vil at lederne av operaen skal velge kvinnen han elsker, Christine Daaé (Mary Philbin), til å bli den neste operastjernen. For å oppnå dette skaper han mye kaos på operaen, blant annet ved å velte en lysekrone og gå kledd i et mystisk kostyme under et stort maskeradeball. Etter hvert får han vite at Christine er forelsket i en mann som heter Raoul (Norman Kerry), og han bestemmer seg for å kidnappe Christine. Raoul redder henne til slutt, og en gjeng med sinte mennesker jager operafantomet ut i elven Seine.

 Medvirkende 
 Lon Chaney sr. som Erik, operafantomet
 Mary Philbin som Christine Daaé
 Norman Kerry som Vicomte Raoul de Chagny
 Arthur Edmund Carewe som Ledoux
 Gibson Gowland som Simon Buquet
 John St. Polis som Comte Philippe de Chagny
 Snitz Edwards som Florine Papillon
 Virginia Pearson som Carlotta (Carlottas mor i nyutgivelsen fra 1930)
 Mary Fabian som Carlotta (nyutgivelsen fra 1930)
 Bernard Siegel som Joseph Buquet
 Edward Martindel som Comte Phillipe de Chagny (nyutgivelsen fra 1930)
 Carla Laemmle som Meg Giry

Bortklipte scener:
 Olive Ann Alcorn som La Sorelli
 Chester Conklin som Orderly
 Ward Crane som Count Ruboff
 Vola Vale som Christines stuepike

 Referanser 

 Eksterne lenker 


Kategori:Stumfilmer fra USA
Kategori:Stum-skrekkfilmer fra USA
Kategori:Sort-hvitt-filmer
Kategori:Filmer fra 1925
Kategori:Filmer basert på bøker
Kategori:Filmer bevart i USAs nasjonale filmregister